**Nr. 10210/GI**

 **Data 26.06.2023**

**REFERAT DE APROBARE**

**al listei proiectelor analizate, aprobate și propuse spre implementare potrivit prevederilor art. 11^2 din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare, precum și pentru mandatarea companiei naționale care administrează infrastructura feroviară pentru constituirea parteneriatelor și pentru încheierea protocoalelor de implementare a proiectelor**

În conformitate cu prevederile Ordonanței de Urgență a Guvernului nr. 12/1998 (republicată) privind transportul pe căile ferate române și reorganizarea Societății Naționale a Căilor Ferate Române, a Normelor Metodologice din 1 martie 2023 de aplicare a prevederilor [art.](https://legislatie.just.ro/Public/DetaliiDocumentAfis/263463) [11^2 din Ordonanța de urgență a Guvernului nr. 12/1998](https://legislatie.just.ro/Public/DetaliiDocumentAfis/263463) privind transportul pe căile ferate române și reorganizarea Societății Naționale a Căilor Ferate, cât și a cadrului normativ relevant național, transportul feroviar public reprezintă un serviciu public esențial pentru societate ce contribuie la rezolvarea unor interese majore ale economiei, la creșterea eficienței economice a sistemului național de transport, la reducerea emisiilor de gaze cu efect de seră și a emisiilor poluante, la libera circulație a persoanelor, mărfurilor și a altor bunuri, în interiorul țării și în trafic internațional, cu un grad înalt de siguranță, în condiții ecologice și eficiente, constituind astfel un sector strategic de interes național, în actualul context geopolitic, astfel:

**1.** Luând în considerare necesitatea asigurării serviciilor, respectiv creșterea capacității de transport existente, privind transportul local și regional pentru persoane și instituirea cadrului normativ prin care autoritățile publice locale să poată contribui la acest efort, ca răspuns la provocările actualei situațiiprivind instituirea unui cadrului normativ de lucru, se impune crearea bazei unui parteneriat între instituțiile implicate în implementarea de proiecte pe infrastructura feroviară.

**2.** Toate aceste elemente vizează interesul public şi constituie situaţii de urgenţă, extraordinare, a căror reglementare nu poate fi amânată. Astfel, prin prezentul proiect de act normativ se propune constituirea unui parteneriat între Asociația de Dezvoltare Intercomunitară pentru Transport Public București Ilfov – ADI TPBI și Compania Națională de Căi Ferate ”CFR” SA (CNCF CFR SA), în conformitate cu prevederile art. 11^2 alin. (1), alin. (3) și alin. (12) din OUG 12/1998 (republicată) privind transportul pe căile ferate române și reorganizarea Societății Naționale a Căilor Ferate Române, privind:

a) serviciul public de transport feroviar de călători de interes local;

b) infrastructura feroviară publică;

c) regenerarea și, după caz, revitalizarea urbană sau rurală;

**3**. Asociația de Dezvoltare Intercomunitară (ADI) pentru Transport Public București Ilfov – ADI TPBI s-a constituit (în anul 2017) din Primăria Municipiului București împreună cu Consiliul Județean Ilfov și primăriile unităților administrativ teritoriale de pe teritoriul județului Ilfov, în sensul asigurării unui sistem de mobilitate durabilă locuitorilor și vizitatorilor zonei (ADI pentru Transport Public București-Ilfov – ADI TPBI).

**4.** Obiectivul principal ADI-TPBI încă de la constituire a fost de a organiza, reglementa, monitoriza serviciul public de transport local în regiunea București – Ilfov, de a monitoriza și implementa obiectivele Planului de Mobilitate Urbană Durabilă (PMUD) orizont 2030 și nu numai, prin coordonarea acțiunilor de transport public rutier cu cel feroviar (trenuri regionale și metrou), de a participa la pregătirea proiectelor de investiții și a realiza documentele tehnico-economice aferente, de a elabora proceduri pentru avizarea de investiții în corelare cu prevedereile și obiectivele PMUD.

**5.** În contextul prezentat, AD-TPBI a demarat încă de la sfârșitul anului 2020 procesul de pregătire a unor proiecte de investiții în sectorul feroviar în scopul introducerii și, ulterior, extinderii, serviciilor de tren urban și metropolitan în zona geografică de competență.

**6.** Trenul urban/metropolitan reprezintă un serviciu de interes economic general în domeniul transportului public ce corespund viziunii Guvernului României privind creșterea capacității administrative în domeniul investițiilor în infrastructura de transport, în sensul înnoirii acesteia, regenerare urbană, achiziția de material rulant nou și ulterior implementarea serviciilor publice obligatorii pe teritoriul de competență, în conformitate cu cerințele Regulamentului UE 1370/2007, în baza parteneriatului cu Ministerul Transporturilor și Infrastructurii (MTI) și CNCF CFR SA, cu respectarea normelor naționale și europene privind interoperabilitatea și siguranța feroviară.

**7.** Proiectul de introducere a serviciilor de tren urban/metropolitan în zona București – Ilfov, în corelare strânsă cu dezvoltarea infrastructurii de transport aferente, oferă un serviciu de transport în interiorul și în jurul marilor aglomerări urbane, cu o mare putere transformativă la nivelul zonei capitalei într-o complementaritate cu rețeaua de străzi, drumuri naționale sau autostrăzi.

**8.** Transportul feroviar local, de navetă, *reprezintă un segment important din piața transportului feroviar general* atât în România, cât și la nivel european, contribuind la creșterea mobilității urbane și periurbane durabile a persoanelor, la încurajarea mobilității prin trecerea de la mașina privată la transportul de pasageri de masă, oferind acces la marile orașe și la decongestionarea arterelor rutiere, la prevenirea producerii unor accidente și creșterea siguranței circulației rutiere.

Față de cele mai sus, am elaborat proiectul de ordin al ministrului transporturilor și infrastructurii, pe care îl supunem spre aprobare.

**DIRECTOR**

**Dragoș ANOAICA**

Redactat: Cristian Danciu